Elm Puig i Mir s’alça amb el XVI Premi Vicent Andrés Estellés de Poesia
2025-07-24

La Casa de Cultura de Burjassot va acollir el passat divendres 11 de desembre la deliberació del jurat del XVI Premi Vicent Andrés Estellés de Poesia. Premi que, dotat amb 9.000€, ha sigut concedit al jove Elm Puig i Mir per la seua obra “La invenció del sotabosc”.

Moments abans de la deliberació, el jurat, compost per Francesc Piera, Francesc Rodrigo i Bel Olid, rebia la visita de l’alcalde de Burjassot, Rafa García, i dels regidors de Policia i Seguretat Ciutadana, Manuel Pérez Menero, i de Serveis Municipals, Manuel Lozano, respectivament. El màxim representant municipal ha sigut l’encarregat de cridar a Elm, nascut a Sant Feliu de Guíxols i actualment resident a Barcelona, i donar-li la grata notícia que ha sigut l’autor premiat en la XVI edició del premi.

El premi està concedit per l’Ajuntament de Burjassot, l’IMCJB i la Fundació Vicent Andrés Estellés. L’IMCJB, junt amb l’Ajuntament, i en col·laboració amb Edicions Bromera, publicarà el llibre guanyador en la Col·lecció Bromera Poesia.

“La invenció del sotabosc”, en paraules del seu autor, “podria ser, més que un títol de certeses, un anhel d’introspecció, el desig d’un lloc per a edificar-se, un refugi individual i, qui sap si col·lectiu, per a temps incerts on es permet i s’incita a parlar amb ombres, a conversar amb peixos o a dissoldre’s en el paisatge quotidià, mentre les òlibes custodien el pas del temps i el viure transcorre en moments de l’entre somni, en els espais entre la vetla i el somni, en els “pot ser” perpetus”.

Elm treballa com a regidor i producció tècnica d’espectacles musicals i culturals i és Diplomat en Educació Social per la Universitat Autònoma de Barcelona (UAB).

El IX Premi VAE de Narrativa Científica de la Universitat de València-Estudi General, amb un premi de 3.000€, ha sigut declarat desert pel jurat.